b"\n_START_ARTICLE_\nMonocristall\n_START_PARAGRAPH_\nUn monocristall \xc3\xa9s un s\xc3\xb2lid cristal\xc2\xb7l\xc3\xad format per un sol cristall, sense canvis d\xe2\x80\x99orientaci\xc3\xb3 en l\xe2\x80\x99estructura cristal\xc2\xb7lina._NEWLINE_Hom troba habitualment els s\xc3\xb2lids cristal\xc2\xb7lins en forma de policristalls, aix\xc3\xb2 \xc3\xa9s, constitu\xc3\xafts per un gran nombre de petits cristalls (monocristalls de dimensions menors que un mil\xc2\xb7l\xc3\xadmetre), cadascun d'ells amb una orientaci\xc3\xb3 de les seves direccions cristal\xc2\xb7logr\xc3\xa0fiques a l'atzar. Els monocristalls, per contra, s\xc3\xb3n un \xc3\xbanic s\xc3\xb2lid on nom\xc3\xa9s tenen una gegantina xarxa cristal\xc2\xb7lina amb tots els \xc3\xa0toms orientats de la mateixa manera. Els grans monocristalls es troben de forma natural quan el cristall s'ha format molt lentament a partir d'un sol nucli de cristal\xc2\xb7litzaci\xc3\xb3 i durant el seu creixement no s'ha trobat amb cap altre cristall en creixement o d'altres s\xc3\xb2lids. Els grans monocristalls naturals, tanmateix, poden tindre irregularitats. Les pedres precioses emprades a joieria s\xc3\xb3n monocristalls._NEWLINE_Els monocristalls tamb\xc3\xa9 es poden produir de forma artificial en condicions molt controlades. S'empren quan es necessiten s\xc3\xb2lids amb elevada simetria i regularitat en la seva estructura."